《赠梓潼袁君西归》
宋代·真德秀

君辞万里蜀，东游海之壖。所挟大易数，自谓探幽玄。

纵横布筹算，妙若蓍之圆。殷勤扣其说，得数须得全。

人生穹壤间，其孰司陶甄。短长辨凫鹤，百一分夔蚿。

造物初何必，赋受自尔偏。数有饶与乏，定命谁能迁。

理则无亏盈，一性各浑然。颜蹠偶寿夭，尧桀非愚贤。

缅怀乐正子，圣门得真传。全生必全归，此语星日悬。

予生故多奇，荣枯听诸天。独有任道心，未死须乾乾。

君提空囊至，又复垂橐旋。岂尝卜而来，所遇非昔泉。

术工用乃拙，为子笑且怜。矢诗苦不多，聊压瞿唐船。

作者简介：真德秀（1178年10月27日－1235年5月20日），本姓慎，因避孝宗讳改姓真。始字实夫，后更字景元，又更为希元，号西山。福建路建宁府浦城县（今福建省浦城县仙阳镇）人 。南宋后期理学家、大臣，学者称其为“西山先生”。有《真文忠公集》都传世。